โฆษก ศบค. เผย กทม.เร่งตรวจเชิงรุก 27 คลัสเตอร์ ใน 17 เขต เพื่อควบคุมสถานการณ์การแพร่ระบาดในพื้นที่
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวถึงสถานการณ์การระบาดในพื้นที่กรุงเทพมหานคร ว่า พบคลัสเตอร์ ทั้งหมด 27 คลัสเตอร์กระจายอยู่ใน 17 เขต ได้แก่ ดินแดง วัฒนา คลองเตย หลักสี่ ลาดพร้าว ราชเทวี พระนคร ดุสิต ป้อมปราบศัตรูพ่าย สวนหลวง ปทุมวัน สาทร สัมพันธวงศ์ จตุจักร สีลม ประเวศและวังทองหลาง อยู่ระหว่างดำเนินการสอบสวนและควบคุมโรค 20 คลัสเตอร์ ดำเนินการควบคุมได้แล้วและใกล้ปิดการสอบสวน 7 คลัสเตอร์ สำหรับพื้นที่เขตที่มีการแพร่ระบาดเพิ่มขึ้นจำนวนมากและรวดเร็ว อาทิ ป้อมปราบศัตรูพ่าย ดุสิต ปทุมวัน ราชเทวี คลองเตย ลาดพร้าว เป็นต้น ส่วนกลุ่มคลัสเตอร์เฝ้าระวังสูงสุด ได้แก่ เขตดินแดง ตลาดห้วยขวาง แฟลตดินแดง เขตคลองเตย ที่พักคนงานก่อสร้าง ชุมชนแออัด เขตหลักสี่ แคมป์ก่อสร้าง เขตลาดพร้าว บริษัทประกัน เขตราชเวที บริษัทไฟแนนซ์ ประตูน้ำ เขตพระนครปากคลองตลาด เขตดุสิต สี่แยกมหานาค สะพานขาว ตลาดผลไม้ และเขตป้อมปราบศัตรูพ่าย คลองถมเซ็นเตอร์ เสือป่า วงเวียน 22 วรจักรและโบ้เบ้ นอกจากนี้ มีคลัสเตอร์กลุ่มเฝ้าระวัง ได้แก่ เขตวัฒนา แคมป์คนงานก่อสร้าง เขตสวนหลวง ชุมชนโมราวรรณ และเขตจตุจักร เรือนจำ และคลัสเตอร์ที่พบใหม่ ได้แก่ เขตราชเทวี ชุมชนริมคลองสามเสน แฟลตรถไฟมักกะสันเขตประเวศ ตลาดบุญเรือง เขตบางรัก สีลม เขตทวีวัฒนา ชุมชนแออัด เขตสวนหลวง ร้านเฟอร์นิเจอร์จากการสำรวจพบว่ามีคนงานก่อสร้างใน 50 เขต เกือบ 60,000 คน จาก 393 แคมป์ คนไทยเกือบ 25,000 ชาวต่างชาติกว่า 34,000 คน ซึ่งเมื่อวันที่ 13 พฤษภาคมที่ผ่านมากรุงเทพมหานครเปิดเผยผลการตรวจหาเชื้อโควิด-19 จุดตรวจสนามกีฬาธูปเตมีย์ / ศูนย์ไทยญี่ปุ่น ดินแดง / ชุมชนห้วยขวาง / คลองถม / เพชรบุรี ซอย 5 / ตลาดกลางดินแดง รวมผู้เข้ารับการตรวจทั้งสิ้น 6,693 คน พบผู้ติดเชื้อ 285 คน อย่างไรก็ตาม ผู้อำนวยการเขตจะทำหน้าที่ช่วยเหลือประชาชนและควบคุมการแพร่ระบาด โดยขอความร่วมมือประชาชนปฏิบัติตามมาตรการที่กำหนดอย่างเคร่งครัด